**הגדה לפסח עִם הוא והיא** **שעדיין לא-פֹה**

**יששכר עשת isas.eshet@gmail.com**

 **נגלה את המצות, את לחם העוני. נגביה ונקרא:** "עבור הוא והיא המתים והחיים שעדיין לא-פֹה.זהו לחם העוני שנאכל, עבור הצריכים והרעבים. בְּשָׁנָה הַבָּאָה ועוד הרבה לפני-כן, כולם איתנו.

 **נשאל ונענה בקול:** מַה נִּשְּׁתַּנָה הַלַּיְלָה הַזֶּה? **הַלַּיְלָה הַזֶּה** לא כֻּלָנו מְסֻבִּים!

 **נספר:** מַעֲשֶׂה באזרחים ישראליםַ אשר בשנה שעברה הָיוּ מְסֻבִּין לסדר-פסח, וּמְסַפְּרִים על "מצווה רבה" של פדיון-שבויים. ואין לך מצוה גדולה כפדיון-שבויים. כי לא תעמֹד על דם רעֶך וחי אחיך עמָך.

 **גם היום אנו קוראים:** "שלח את עמי! כּל יְמֵי חיינו נמשיך לדרוש קיום מצוות רבה של פדיון שבויים."

 **כְּנֶגֶד אַרְבָּעָה בָנִים דיברנו**: "חָכָם, רָשָׁע, תָּם, וְשֶׁאֵינו יודֵעַ לִשְׁאול. והיה גם החמישי החומל. אליהו הנביא וויתר על הכוס שלכבודו. השנה לא אכנס בדלת, יבוא החומל במקומי, פתחו לו השער."

 **מגביהים את הכוס וקוראים בקול:** "תעמוד לנו זכות הנופלים וזכות מצוות פדיון-שבויים? וַיָּרֵעוּ אתָנוּ, וַיְעַננּוּנוּ. וַיִתְּנוּ עָלֵינוּ עֲבדָה קָשָׁה. ונצעק, שמע קולנו! עד שישמע קולנו. לא בְיָד חֲזָקָה ולא בִזְרועַ נְטוּיָה וּבְמורָאִים גְּדולִים. עד היום, רק בחמלה והסכמות, שבו אלינו חלק מאלו שאיתם איתנו.

 **אוחזים במצה ובמרור ומבקשים ומתחננים**: למחוק את המכות. די כבר לְדָּם, צְפֵרְדֵּעַ, כִּנִים, עָרוב, דֶּבֶר, שְׁחִין, בָּרד, אַרְבֶּה, חשֶׁךְ, מַכַּת בְּכורות.

 **נסב לרגע קט לשמאל ולימין לזכור ולא לשכוח:** את המַעֲלות הטובות שיש בארץ-ישראל ולעם-ישראל. נודה להשם שהביאנו עד הלום. דיינו! נסתפק בהם. ולא נפסיק להודות, לְהַלֵל, לְשַׁבֵּחַ, לְפָאֵר, לְרומֵם, לְהַדֵּר, לְבָרֵךְ, לְעַלֵּה וּלְקַלֵּס. רַבָּן גַּמְלִיאֵל הָיָה אומֵר, כָּל שֶׁלּא אָמַר שְׁלשָׁה דְּבָרִים אֵלּוּ בַּפֶּסַח, לא יָצָא יְדֵי חובָתו, וְאֵלוּ הֵן: טוב-לב, חמלה ושלום. אלה מעבירים את רוע-הגזרה.

**שֻׁלְחָן עורֵךְ:** אוכְלִים וְשותים בצינעה.

**צָפוּן**: הילדים התמימים מגלים את האפיקומן

המזכיר למי שהסתתרו אצלו טוב-לב, חמלה ושלום.

נוגסים באפיקומן שהוא אפיק-אל-הֲמַן-משמים ובולע איכויות אלו אל תוכו.

 **מגביהים את הכוס וקוראים:** בְּשוּב ה' אֶת שִׁיבַת צִיון הָיִינוּ כחולמים. מתגשם חלומנו, נתעורר לגלות. **ה'** עז לנו יִתֵּן להפוך את שונא לאוהב, **ה'** יְבָרֵךְ אותנו בַשָׁלום. אנא **השם** שְׁפךְ רוב-חסדך אֶל הַגּויִם, כִּי לְעולָם חסדך. נִשְׁמַת כָּל חַי תִלְמָד מדרכך. גּואֵל וּמושִיעַ, פּודֶה וּמַצִּיל, וּמְרַחֵם בְּכָל עֵת צָרָה וְצוּקָה. מְנַהֵג עולָמו בְּחֶסֶד וּבְּרַחֲמִים. מַּתִּיר אֲסוּרִים, סּומֵךְ נופְלִים וְזּוקֵף כְּפוּפִים. בדרכך נלך.

**חֲסַל סִדּוּר פֶּסַח כְּהִלְכָתו:**

בְּקָרוב שוב יתנהלו נִטְעֵי-פְּדוּיִם בדרכם לְצִיון בְּרִנָּה.

אחד מי יודע? אחד חד-גדיא אהובנו ואהובתנו שנהיה במהרה ביחד.